
Fiumei út 24.

Tisztelt Igazgató Úr!

Tudomásomra jutott, hogy a MÁV Ingatlankezelő Kft-nél ez év decemberében végrehajtott béremelés során nemcsak a javaslatunknak megfelelő körben, – a 2009. őszén elfogadott OÉT bérjavaslatnak megfelelő mértékű béremelés – hanem más munkaköri csoportokban olyan munkavállalók is alapbéremelést kaptak, akiknek az alapbére meghaladja a fent hivatkozott béremelési mérték jövedelmi határát jelentő havi 170.000.-Ft-ot.
Történt mindez egy olyan helyzetben, amikor Igazgató Úr a hivatkozott OÉT béremelést, nem a 2010. év egészére, január 1-től visszamenően, hanem csak május 1-i hatállyal hajtotta végre. Ez arra enged következtetni, hogy az Igazgató Úr az OÉT megállapodáson alapuló béremelés bértömegének egyharmadát nem az eredeti rendeltetésének megfelelően használta fel. 

Az így kialakult helyzet súlyos problémákat vet fel. 

· Nem értjük, hogy Igazgató Úr a 2010. december közepén lefolytatott bértárgyalás során miért nem tájékoztatott a fenti szándékáról, amikor a kifogásolt bérintézkedést a tárgyalást követő néhány napon belül végrehajtotta!

· A 2010. évi hosszasan elhúzódó bértárgyalások során az Igazgató Úr a béremelés fő forrását a Kollektív Szerződés szerinti műszakpótlékok, illetve készenléti díjak csökkentésében vélte megtalálni. A tárgyalások során azt érzékeltette, hogy a társaságnál nem képződött elegendő forrás arra, hogy az általunk már 2010. márciusában javasolt OÉT szintű béremelést a teljes évre végrehajtsa. 

Nem vitatjuk, hogy megállapodás híján a munkáltatói jogkörgyakorló egyoldalú béremelést végrehajthat, ugyanakkor erősen kifogásoljuk, hogy ezt előzetes tájékoztatás, konzultáció nélkül teszi. 

· Sajnálatosnak tartjuk, hogy a kifogásolt bérintézkedés már lényegében a 2011. évi bérkeret terhére történt (mivel tudomásunk szerint a béremelés december 1-től visszamenően történt meg) így az áthúzódó hatása 2011. évben teljesedik ki. Ezzel Igazgató Úr lényegében a 2011. évi béremelésre szolgáló bértömeg egy részét már a szakszervezetekkel való tárgyalások nélkül elosztotta. Ez az eljárás normális munkaügyi kapcsolatok mellett nem szokásos, a VDSzSz számára elfogadhatatlan. 
· A kialakult helyzet a munkavállalók között is feszültséget kelt, miután a kollégák meglepve tapasztalták, hogy az általunk kommunikált OÉT szintű béremelés mellett más munkavállalói csoportok is alapbéremelést kaptak.
· Aggályosnak tartjuk, hogy mielőtt a MÁV Zrt-nél megszületett volna a 2011 évi bérmegállapodás, a MÁV IK kft. részben a kötelező minimálbéremelés, és a kifogásolt bérintézkedés 2011 évi hatása felemészti a társaság béremelési lehetőségeit, miközben világos, hogy a 2011 évi adó és járulékjogszabályok változásainak hatása a reálbérek szinten tartásához is kompenzációt igényelnek.     

A kialakult helyzetet súlyosnak értékeljük, és úgy érezzük, hogy a kialakult szokásos, normális munkaügyi kapcsolatok viszonyait ez a lépés érzékenyen érinti. Ezért azt javasolom, hogy a kialakult helyzetről, az intézkedést megalapozó szándékokról, illetve a béremeléshez felhasznált bértömeg mértékekről, a 2011 évi kondíciókról konzultáció keretében kapjunk tájékoztatást és határozzuk meg az esetleges további közös szándékokat, lépéseket.

A normális munkaügyi kapcsolatok fenntartásának reményében!

Budapest, 2011. január 13. 

